പാപ്പരാകുന്ന ബാങ്കുകളുടെയും മറ്റ് ധനകാര്യ സ്ഥാപനങ്ങളുടെയും പ്രശ്നങ്ങൾ പരിഹരിക്കാനെന്ന പേരിൽ കൊണ്ടുവരുന്ന എഫ് . ആർ . ഡി . ഐ ബില്ലിനെക്കുറിച്ച് ആശങ്കകൾ പരക്കവെ വിശദീകരണവുമായി കേന്ദ്ര ധനകാര്യ മന്ത്രി തന്നെ രംഗത്തെത്തി . നിക്ഷേപകരുടെ താൽപര്യങ്ങൾ പൂർണ്ണമായി സംരക്ഷിക്കുമെന്നാണ് അദ്ദേഹം അറിയിച്ചത് . ഫിനാൻഷ്യൽ റെസലൂഷ്യൻ ആന്റ് ഡിപ്പോസിറ്റ് ഇൻഷുറൻസ് ബിൽ ഇപ്പോൾ പാർലമെന്റിന്റെ സംയുക്ത കമ്മിറ്റിയുടെ പരിഗണനയിലാണെന്നും കമ്മിറ്റിയുടെ ശുപാർശകൾ എന്ത് തന്നെയായാലും അവ സർക്കാർ പരിഗണിക്കുമെന്നും അരുൺ ജെയ്റ്റ്ലി പറഞ്ഞു . എല്ലാൽ ബില്ലിനെക്കുറിച്ച് ഉയരുന്നതൊക്കെ വെറും ആശങ്കകൾ മാത്രമാണെന്നും തിങ്കളാഴ്ച ധനകാര്യ മന്ത്രാലയം പുറത്തിറക്കിയ വിശദീകരണത്തിലും വ്യക്തമാക്കുന്നു . പുതിയ ബില്ലിലെ ശുപാർശ അനുസരിച്ച്ബാങ്കിലിടുന്ന പണത്തിന് നിലവിലുള്ള ഗ്യാരന്റി ഇല്ലാതാകും . പാപ്പരാക്കപ്പെടുന്ന സ്ഥാപനങ്ങളിൽ നിന്ന് നിക്ഷേപം പിൻവലിക്കാൻ കഴിയില്ല . പകരം ബോണ്ട് നൽകും . അഞ്ച് വർഷം കഴിഞ്ഞ് മാത്രം ഈ പണം തിരികെ ബാങ്കുകൾ നൽകിയാൽ മതിയാവും . ഇതിനിടയിൽ നിക്ഷേപകന് എന്ത് ആവശ്യം വന്നാലും പണം നൽകാൻ സ്ഥാപനത്തിന് ബാധ്യതയുണ്ടാവില്ല . എന്നാൽ ഈ അഞ്ച് വർഷത്തെ കാലയളവിൽ അഞ്ച് ശതമാനം വാർഷിക പലിശ ലഭിക്കും . പൊതുമേഖലാ ബാങ്കുകളെ ശക്തിപ്പെടുത്താൻ കേന്ദ്ര സർക്കാർ പ്രതിജ്ഞാബദ്ധമാണെന്നാണ് ധനകാര്യ മന്ത്രി അഭിപ്രായപ്പെട്ടത് . ഇതിനായി 2.11 ലക്ഷം കോടിയാണ് സർക്കാർ ചിലവാക്കുന്നത് . അതുകൊണ്ടുതന്നെ ബാങ്കുകൾ പാപ്പരാകുന്നത് പോലുള്ള ഒരു സംഭവവും ഉണ്ടാകില്ല . എപ്പോഴെങ്കിലും ഇനി അങ്ങനെ സംഭവിച്ചാൽ തന്നെ നിക്ഷേപകരുടെ പണത്തിന് സർക്കാർ പൂർണ്ണ ഗ്യാരന്റി നൽകുമെന്നും ജെയ്റ്റ്ലി പറഞ്ഞു . അതേസമയം ബില്ലിലെ ആശങ്കയുണർത്തുന്ന ഭാഗങ്ങൾ എടുത്തുകളയണമെന്നാണ് ബാങ്കിങ് രംഗത്തുള്ളവരും ആവശ്യപ്പെടുന്നത് .